વર્ષમાં આ એક દિવસ એવો હતો જ્યારે મૃગેશભાઈ વાચકોને રીડગુજરાતીના પડદા પાછળ બની રહેલી ઘટનાઓ વહેંચતા. મને એ વાતનો આનંદ છે કે રીડગુજરાતીને અનેક પરિપક્વ, જાગૃત અને મૂલ્યનિષ્ઠ વાચકો મળ્યાં છે. દર વર્ષે અનેક વાચકો અને સાહિત્યકારો ઉમેરાતા જાય છે અને તેમાંથી ઘણાં મિત્રોને પ્રત્યક્ષ મળવાનું પણ બને છે, ઘણાં હજી પણ મારી સાથે મૃગેશભાઈ તરીકે જ વાત કરે છે. વડીલ સાહિત્યકારો અને મહાનુભાવોનો પ્રેમ પણ અવરિત વહેતો રહ્યો છે, સૌએ સતત પ્રોત્સાહન આપ્યું છે. અને વાચકમિત્રોનું તો શું કહેવું? તેમનો અપાર સહયોગ અને સ્નેહ સતત મળતો રહ્યો છે. ઉત્તમ પુસ્તકો રીડગુજરાતી સુધી પહોંચાડનાર સૌ પ્રકાશકોનો અને લેખક મિત્રોનો પણ એટલો જ આભાર. જેમના આશીર્વાદથી આ યાત્રા નિર્વિઘ્ને ચાલી રહી છે તે મૃગેશભાઈના પિતા શ્રી ધનંજયભાઈ, સતત ખડેપગે રહેનાર સોનિયાબેન ઠક્કર અને હવે આ સફરમાં જોડાયેલા ટાઈપમાં સ્વેચ્છાએ નિઃશુલ્ક મદદ કરનાર મિત્રોનો પણ હ્રદયથી આભાર વ્યક્ત કરું છું.